**REFERENCIA DO CONSELLO DA XUNTA DE GALICIA**

**QUE TIVO LUGAR EN SAN CAETANO**

**O 26 DE DECEMBRO DE 2014,**

**BAIXO A PRESIDENCIA DO**

**SR. D. ALBERTO NÚÑEZ FEIJÓO**

**DECRETOS**

**VICEPRESIDENCIA E CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA**

* Decreto polo que se concede o título de Embaixador de Honra do Camiño de Santiago a título persoal a Mariano Rajoy Brey.

**CONSELLERÍA DE FACENDA**

* Decreto polo que se aproba o Programa estatístico anual da Comunidade Autónoma de Galicia para o 2015.

**CONSELLERÍA DE CULTURA, EDUCACIÓN E ORDENACIÓN UNIVERSITARIA**

* Decreto polo que se declara ben de interese cultural, coa categoría de monumento, a Fábrica de Cerámica de Sargadelos ligada ao Laboratorio de Formas, no termo municipal de Cervo (Lugo).

**CONSELLERÍA DE TRABALLO E BENESTAR**

* Decreto polo que se establecen axudas sociais de carácter extraordinario a favor de pensionistas de xubilación e invalidez na súa modalidade non contributiva, a favor de persoas perceptoras das pensións do Fondo de Asistencia Social e das persoas beneficiarias do Subsidio de Garantía de Ingresos mínimos.

**ACORDOS**

**VICEPRESIDENCIA E CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA**

* Acordo do Consello da Xunta polo que se outorgan as licenzas para a prestación do servizo de comunicación audiovisual televisiva de titularidade privada de ámbito local.

**CONSELLERÍA DE MEDIO AMBIENTE, TERRITORIO E INFRAESTRUTURAS**

* Acordo polo que se autoriza o gasto correspondente ao expediente de modificación contractual da concesión de obra pública “Desdobramento (conversión en Autovía) da Vía Rápida VG-4.1. TREITO: Enlace coa PO-531 - Sanxenxo. Clave PO/02/089.01.75” para a integración parcial do novo enlace de Curro e restablecemento do equilibrio económico-financeiro, adaptando as cantidades recollidas no orzamento para o efecto do IPC, ó abeiro do disposto no artigo 47 da Lei 11/2013, do 26 de decembro, de orzamentos xerais da Comunidade Autónoma de Galicia para o ano 2014.
* Acordo polo que se autoriza o gasto superior a 4.000.000 euros, ó abeiro do disposto no artigo 47 da Lei 11/2013, do 26 de decembro, de orzamentos xerais da Comunidade Autónoma de Galicia para o ano 2014, correspondente ao reaxuste de anualidades que se deriva do expediente de restablecemento do equilibrio económico- financeiro do contrato de concesión de obra pública da Autovía do Barbanza AG-11, clave AC/03/036.01.75.
* Acordo polo que se autoriza o gasto correspondente ao reaxuste de anualidades que se deriva do expediente de restablecemento do equilibrio económico-financeiro do contrato de concesión de obra pública da Autovía Celanova-A52 AG-31, clave OU/01/101.01.75.
* Acordo polo que se aproba a colaboración técnico-financeira da Xunta de Galicia co concello de Lourenzá para a execución da obra: “Saneamento no núcleo rural de Requeixo. Lourenzá (Lugo)”, clave OH.327.606, por importe de trescentos catro mil setecentos cincuenta e oito euros con oitenta e dous céntimos (304.758,82 euros), expediente anticipado de gasto.
* Acordo polo que se autorizan os compromisos de gasto plurianuais derivados da Resolución da Presidencia do Instituto Galego da Vivenda e Solo pola que se procede á convocatoria na anualidade de 2015, con financiamento plurianual, as subvencións do programa de axuda ao aluguer de vivendas do Plan estatal de fomento do alugamento de vivendas, a rehabilitación edificatoria e a rexeneración e renovación urbanas, 2013 – 2016.
* Acordo polo que se autoriza a sinatura do convenio entre o Instituto Galego de Vivenda e Solo, a Autoridade Portuaria de Vigo e o Consorcio da Zona Franca de Vigo polo que se acorda a resolución e ineficacia do convenio asinado o 11 de decembro de 2006 para resolver o réxime de condominio dos terreos expropiados no marco da actuación da Plataforma Loxístico Industrial (PLISAN), e a volta a un réxime de condominio para o desenvolvemento da dita plataforma.

**CONSELLERÍA DE ECONOMÍA E INDUSTRIA**

* Acordo polo que se autoriza o compromiso de gasto de carácter plurianual derivado da convocatoria do programa do Instituto Galego de promoción Económica (Igape) de bolsas formativas para a realización de proxectos de mellora das pemes galegas, cofinanciadas polo Fondo Social Europeo (FSE) no marco do Programa Operativo FSE Galicia 2007-2013, e a superación das porcentaxes nos pagamentos a conta e nos pagamentos anticipados.
* Acordo polo que se autoriza a sinatura do convenio de colaboración entre a Consellería de Economía e Industria, o Instituto Galego de Promoción Económica (Igape) e as Sociedades de Garantía Recíproca Afigal e Sogarpo, polo que se regulamenta a achega do Igape á dotación ao Fondo de Provisións Técnicas para a prestación de avais ás pemes galegas, por un importe total de dous millóns de euros (2.000.000,00 euros).
* Acordopolo que se autoriza a sinatura dunha addenda ao Convenio de colaboración, asinado o 03/03/2014, entre o Instituto Galego de Promoción Económica (Igape) e a Confederación e Empresarios de Galicia (CEG) para o fomento da internacionalización do tecido produtivo galego mediante a rede de plataformas empresariais no exterior de Galicia (Pexga) e o servizo de licitacións internacionais (SALT).
* Acordo polo que se autoriza a sinatura dun convenio de colaboración entre o Ministerio de Fomento, a Consellería de Economía e Industria e o Concello de Cambados (Pontevedra) para a realización e financiaciamento das obras de remodelación da Praza de Abastos e Lonxa Vella, por un importe total de tres millóns seiscentos mil euros (3.600.000,00 euros).

**CONSELLERÍA DE SANIDADE**

* Acordo polo que se autoriza o inicio da tramitación do Anteproxecto de decreto polo que se regula o sistema de garantía de tempos máximos de acceso ás prestacións sanitarias públicas.

**CONSELLERÍA DE TRABALLO E BENESTAR**

* Acordo polo que se autoriza a sinatura dun acordo de modificación e prórroga para o ano 2015 do Convenio de Colaboración entre a Consellería de Traballo e Benestar e a Deputación de Pontevedra, para a atención de menores no centro residencial “Príncipe Felipe”, cun importe de setecentos sesenta e cinco mil trescentos dous euros con vinte e sete céntimos (765.302,27 euros).

**O CONSELLO DA XUNTA APROBA O DECRETO POLO QUE SE CONCEDE O TÍTULO DE EMBAIXADOR DE HONRA DO CAMIÑO DE SANTIAGO A TÍTULO PERSOAL Á Mariano Rajoy Brey**

* ***A concesión do título de Embaixador de Honra está regulada polo Decreto 163/2013, do 24 de outubro***
* ***O presidente do Goberno de España será posuidor do título de Embaixador de Honra polo seu acreditado apoio á difusión, promoción e coñecemento da Ruta Xacobea e dos valores asociados a esta***

O Consello da Xunta aprobou hoxe o decreto polo que se concede o título de Embaixador de Honra do Camiño de Santiago ao presidente do Goberno de España, Mariano Rajoy Brey. A concesión deste título está regulada no Decreto 163/2013, do 24 de outubro, e é o titular da Presidencia da Xunta de Galicia quen realiza a concesión deste.

O presidente do Goberno de España terá o título de Embaixador de Honra polo seu apoio constante ao longo do tempo, a través dos seus xestos de recoñecemento cara á Ruta Xacobea, manifestando a súa condición de peregrino en distintas ocasións así como divulgador dos valores xacobeos.

Esta alta distinción acredita, de igual modo, a axuda prestada por Mariano Rajoy na difusión, promoción e coñecemento do Camiño de Santiago e dos valores asociados a el, así como o seu compromiso de futuro para a divulgación do culto e a cultura xacobea.

**Embaixador de Honra do Camiño de Santiago**

O primeiro título de Embaixador de Honra do Camiño de Santiago foi concedido á S.A.R. o Príncipe de Asturias como recoñecemento ao permanente apoio da Casa Real na promoción e defensa dun dos principais símbolos de Galicia, de España e de Europa no mundo.

En maio deste mesmo ano recibía a dita distinción Vicente del Bosque polo seu apoio e axuda prestada á difusión, promoción e coñecemento do Camiño. Así se puxo de manifesto coa súa presenza en Santiago de Compostela ofrecendo no 2010 ao Apóstolo a Copa do Mundo acadada pola Selección Española de Fútbol no Mundial de Sudáfrica.

**Posicionar o Camiño como referente de sustentabilidade e modelo demostrador**

O Plan Integral de Turismo de Galicia recolle a acción de nomear embaixadores de Honra do Camiño de Santiago no marco da estratexia de posicionar o Camiño de Santiago como referente de sustentabilidade e modelo demostrador internacional. Esta acción inclúese na primeira liña estratéxica do plan, centrada no Camiño como eixe vertebrador das novas alternativas de turismo.

O decreto polo que se regula a concesión do título de Embaixador de Honra do Camiño de Santiago pretende recoñecer o labor das persoas –físicas ou xurídicas- distinguidas pola súa contribución ao coñecemento e divulgación do Camiño de Santiago, a cultura e os valores xacobeos.

Existen dúas categorías de Embaixador de Honra. Unha delas a título persoal e a outra categoría, de carácter institucional. Poderán concederse como máximo oito títulos de embaixador en cada categoría correspondentes ao número das oito rutas históricas do Camiño de Santiago.

A presentación de propostas de candidatos para o título poden realizarse ao longo de todo o ano e os Embaixadores comprometeranse a colaborar na programación anual da Xunta de Galicia, con, polo menos, unha acción ou actividade, para a divulgación dos valores humanos e sociais, culturais e espirituais do Camiño de Santiago.

**O PROGRAMA ANUAL 2015 DA COMUNIDADE AUTÓNOMA INCLÚE 164 ACTIVIDADES ESTATÍSTICAS E NOVAS OPERACIÓNS SOBRE AGRO, INMIGRACIÓN, ADMINISTRACIÓN ELECTRÓNICA OU CARGA POBOACIONAL**

* ***O IGE tamén difundirá novos sistemas de indicadores para avaliar os plans de infancia e adolescencia, ordenación territorial, fondos europeos estruturais e desenvolvemento rural***
* ***Elaboraranse novas estatísticas sobre os concellos, con información de afiliacións á Seguridade Social***
* ***O programa ten un orzamento de 1,4 millóns de euros e afonda na transparencia, o rigor, a obxectividade e mellora o sistema estatístico de Galicia***
* ***Este é o cuarto programa anual do Plan 2012-2016, que consolida e amplía os logros do anterior e reforza a organización estatística***

O Consello da Xunta aprobou hoxe o Proxecto de Decreto do Programa Estatístico Anual da Comunidade Autónoma de Galicia para o ano 2015, que inclúe 164 actividades estatísticas e novas operacións sobre o agro, a inmigración, a administración electrónica ou a carga poboacional. O programa anual conta cun orzamento de 1,4 millóns de euros.

Todas estas operacións permitiranlle ao Executivo galego continuar afondando na transparencia, o rigor e a obxectividade, ao mesmo tempo que mellorarán o sistema estatístico de Galicia. Así, a oferta estatística de Galicia terá en 2015 novas operacións sobre diversos eidos como a inmigración e o mundo laboral, as explotacións agrarias ou o grao de urbanización das parroquias galegas.

A oferta na área social no 2015 operacións novas sobre inmigración e mundo laboral, hábitos culturais e capital social. O Instituto Galego de Estatística (IGE) tamén difundirá estatísticas que incrementarán o coñecemento dos 314 concellos, ampliando a información sobre afiliacións á Seguridade Social, sobre a administración electrónica ou sobre a carga poboacional.

O Programa Estatístico 2015 é o cuarto programa que desenvolve a Lei do Plan Galego de Estatística 2012-2016, e reforzará a difusión de información en ámbitos coma o territorio, a sociedade, a estrutura produtiva, o coñecemento ou a tecnoloxía.

Para aproveitar esta información, incrementar o seu valor e ofrecer aos axentes sociais e económicos produtos que faciliten á súa toma de decisións, prográmanse outras 25 actividades de análise, entre as que salienta o estudo do sector cultural, que complementará a elaboración da conta satélite da cultura. Séguese así na senda prevista no plan 2012-2016, que se iniciou coa cadea forestal no 2012, a automoción no 2013 e a pesca no 2014.

Ademais, reforzaranse os principios de puntualidade e de uso eficiente dos recursos. O primeiro, sinalando no programa o día de difusión da información conxuntural; e o segundo, apostando por ferramentas de software de código aberto e acordando co INE procesos únicos de recollida de información, para cubrir as necesidades estatais e autonómicas.

**Máis planificación**

Outro aspecto salientable do programa é a inclusión de operacións que conectan a estatística oficial e os instrumentos de planificación. É o caso dos sistemas de indicadores dos Programas operativos de fondos europeos, do Plan de desenvolvemento rural, das Directrices de ordenación do territorio e do litoral e da Estratexia sobre infancia e adolescencia.

O IGE seguirá a executar as grandes enquisas dos programas anteriores, ampliando a difusión da Enquisa de Poboación Activa (EPA), para ofrecer datos sobre a situación dos inmigrantes e dos seus fillos en relación co mundo laboral. Ademais, a Enquisa Estrutural a Fogares (EEF) completará a súa difusión con datos sobre ocio, hábitos culturais e capital social.

A organización estatística de Galicia segue a traballar para reforzar os principios de transparencia, rigor técnico e obxectividade, coa presentación perante o CGE de dous novos proxectos técnicos e co compromiso de difundir a información segundo os calendarios que, para cada operación, figuran no programa.

**Plan Galego de Estatística 2012-2016**

O Plan Galego de Estatística (PGE) 2012-2016 supón un marco legal que consolidará e ampliará os logros dos anteriores. Ademais, coloca a Galicia entre o reducido número de autonomías dotadas dun sistema estatístico acorde cos códigos internacionais de boas prácticas, como son a independencia profesional, o mandato xurídico para a recollida de datos, o compromiso de calidade, a confidencialidade, a imparcialidade e a obxectividade.

Este plan potencia o uso estatístico da información administrativa, incrementa as esixencias de visibilidade e transparencia, reforza os mecanismos de avaliación e incorpora aos programas estatísticos a información que precisan os instrumentos de planificación.

O plan está a permitir un aforro de algo máis de dous millóns de euros respecto do vixente para o quinquenio 2007-2011, xa que se designaron órganos estatísticos en todas as consellerías do Executivo autonómico, que están a mellorar a eficiencia e o cumprimento dos obxectivos marcados, así como a coordinación interna do sistema e a deste co exterior. Neste aforro tamén contribuíron acordos como o asumido pola AMTEGA, o IGE e o INE para utilizar un único proceso de recollida de datos que satisfaga as tres institucións.

**A XUNTA DE GALICIA APROBA A DECLARACIÓN COMO BEN DE INTERESE CULTURAL DA FÁBRICA DE CERÁMICA DE SARGADELOS LIGADA AO LABORATORIO DE FORMAS, EN CERVO (LUGO)**

* ***Deste xeito, a Consellería de Cultura e Educación quere protexer e difundir este singular proxecto industrial, cultural, social e de identidade galega***

O Consello da Xunta aprobou hoxe a declaración como Ben de Interese Cultural (BIC), coa categoría de monumento, da Fábrica de Cerámica de Sargadelos ligada ao Laboratorio de Formas, en Cervo (Lugo); complexo ideado por Isaac Díaz Pardo e Luis Seoane símbolo do proxecto industrial, cultural, social e de identidade galega que se erixiu arredor dos traballos desenvolvidos no Laboratorio de Formas.

A aprobación deste decreto realízase unha vez a delimitación do monumento e do seu ámbito de protección foi sometida a exposición pública e oídas as recomendacións da Real Academia Galega de Belas Artes da Nosa Señora do Rosario e ao Consello da Cultura Galega, e atendidas as alegacións referidas ao contorno de protección.

Con esta declaración como BIC a Xunta contribúe a distinguir a singularidade e poñer en valor un ben industrial cunha gran significación arquitectónica, artística, científica, técnica e cultural, un conxunto sobranceiro e único en Galicia; ao mesmo tempo que se favorece a súa conservación a través da máxima protección legal.

**Elementos arquitectónicos relevantes**

A delimitación do complexo que establece a declaración como BIC inclúe o edificio circular de Andrés Fernandez-Albalat Lois, a vivenda de Isaac Díaz Pardo, o Auditorio e Departamento de Arte e Comunicación, a Escola de Tecnoloxía e Laboratorios, a marquesiña ondulada de formigón do aparcamento, torres e pasarelas metálicas que comunican os edificios, o zócalo de pedra da ampliación da fábrica cos seus murais e esculturas de Isaac, o depósito de auga-miradoiro, o pequeno edificio de tratamento de minerais, dous fornos experimentais e a Pía do Xunco co mosaico de Luís Seoane. Todos eles, a excepción do edificio circular, foron concibidos e deseñados por Isaac Díaz Pardo.

Así mesmo o decreto de declaración BIC inclúe unha serie de pertenzas, accesorios e bens mobles e documentais vinculados especialmente ao conxunto que quedan tamén baixo protección, entre outros os mosaicos de Luís Seoane no comedor do edificio circular, a ‘Táboa dos Irmandiños’ - serie de portas de madeira con debuxos xeométricos inspirados no mundo celta deseñadas tamén por este intelectual-, os mobles deseñados por Díaz Pardo para o devandito edificio, e mesmo o sistema de sinalización, obra de Isaac Díaz Pardo que abrangue tanto sinais direccionais ou identificativos de zonas ou actividades, como pictogramas dos aseos ou carteis didácticos dirixidos ao persoal da fábrica indicando a forma correcta de desenvolver o traballo, que se estende a todos os edificios e espazos exteriores.

**Un froito do Laboratorio de Formas**

O conxunto de Sargadelos nace da vontade de Díaz Pardo e Seoane de crear un lugar emblemático e pioneiro da creación artística e do rexurdir cultural de Galicia, preto do que foi o antigo complexo das fábricas de siderurxia e cerámica dos séculos XVIII e XIX de Sargadelos creado por Antonio Raimundo Ibáñez cuxo pensamento ilustrado inspirou a Díaz Pardo. O conxunto de edificios construído entre 1968 e a década dos anos setenta do século XX, sitúase no lugar chamado O Rato, na parroquia de Sargadelos no concello lugués de Cervo.

A Fábrica de Cerámica de Sargadelos é un exemplo singular e único de industria na que o proceso de produción era parte dun ambicioso proxecto de rexeneración cultural e social de Galicia, no que o Laboratorio de Formas e as actividades culturais e de investigación derivadas del e da fábrica, conformaron unha realidade sobranceira da vangarda galega.

**A XUNTA AUTORIZA O COMPLEMENTO EXTRAORDINARIO DE 206 EUROS DAS PENSIÓNS NON CONTRIBUTIVAS QUE CHEGARÁ A MÁIS DE 43.000 BENEFICIARIOS**

* ***O Consello da Xunta autorizou hoxe o proxecto de decreto correspondente***
* ***O investimento para o pagamento destas axudas ascende a case 9 millóns de euros***
* ***Só outras 3 comunidades autónomas manteñen na actualidade un complemento autonómico para este colectivo, e Galicia é unha das que maior contía achega***
* ***Os pensionistas deberán cumprir dous requisitos: ter residencia habitual en Galicia e estar en situación de alta en nómina de pensións non contributivas desde o 1 de xaneiro ata a data de entrada en vigor do decreto, o mesmo día da súa publicación no DOG***
* ***O pago realízase de oficio a todas as persoas que cumpran as condicións a través dunha transferencia bancaria***

O Consello da Xunta autorizou hoxe o proxecto de decreto que establece o complemento extraordinario de 206 euros para os ao redor de 43.000 perceptores de Pensións Non Contributivas da Seguridade Social (PNCS); do Fondo de Asistencia Social (FAS) e do Subsidio de Garantía de Ingresos Mínimos (SGIM). En total, o Goberno galego investirá preto de 9 millóns de euros nestas axudas.

Esta axuda –que se aboará nun pagamento único en xaneiro- beneficiará, polo tanto, a pensionistas de xubilación e invalidez, na súa modalidade non contributiva; a persoas anciáns e enfermas con incapacidade para o traballo beneficiarias de axudas periódicas individualizadas; e ás persoas que presentan unha minusvalía e que son beneficiarias do Subsidio de Garantía de Ingresos Mínimos.

Ademais de Galicia, só outras tres comunidades autónomas manteñen un complemento destinado a este colectivo: Andalucía, Cataluña e Estremadura. Galicia é unha das rexións que aboa a contía máis elevada aos beneficiarios.

Para optar a estas axudas non é necesario que os beneficiarios presenten ningún tipo de solicitude nin facer ningún trámite adicional, xa que directamente percibirán o complemento extraordinario os que xa estean cobrando as pensións mencionadas. En concreto, actualmente hai en Galicia 42.710 perceptores de PNC; 10 beneficiarios de FAS e 450 beneficiarios do SGIM.

Deberán cumprir dous requisitos: ter a residencia habitual en Galicia e estar en situación de alta en nómina, é dicir, ser xa pensionista na data 1 de xaneiro de 2014 e permanecer nesta situación na data de entrada en vigor do decreto (o mesmo día da súa publicación no DOG) que vén de autorizar hoxe a Xunta.

O pagamento realizarase de oficio a todas as persoas beneficiarias que reúnan estes requisitos, para o que se recorrerá á información contida na base de datos da Xunta de Galicia. O pagamento efectivo farase a través dunha transferencia bancaria na conta corrente onde as persoas beneficiarias teñan domiciliado o recibo ordinario da súa prestación.

**Aposta pola inclusión**

Esta iniciativa inscríbese na decidida aposta deste Goberno por apoiar ao colectivo en risco de exclusión, unha aposta que se reflicte tamén nos orzamentos para 2015, que inclúen a mesma partida que se aprobou hoxe.

En global, os orzamentos destinados á inclusión aumentarán nun 17,7 por cento o próximo ano, ata acadar os 70 millóns. Dentro desta partida, cabe destacar o investimento destinado á RISGA, que contará con 47,7 millóns de euros, un 20% máis que o orzamento inicio deste ano.

A inclusión laboral é outra das principais liñas de actuación con este colectivo. Por iso, o próximo ano a orde de contratación de perceptores da RISGA, que se convocou por primeira vez este ano, duplicará o seu orzamento o próximo ano, de 5 a 10 millóns de euros.

Ademais, cabe lembrar que a semana pasada o Consello da Xunta aprobou a Estratexia de Inclusión Social de Galicia 2014-2020, tras o diálogo coas entidades do sector. O documento conta con máis de 300 medidas e un orzamento mínimo que ascende a máis de 520 millóns de euros, un 126 por cento máis que o anterior Plan.

**O CONSELLO DA XUNTA ADXUDICA 20 LICENZAS PARA TELEVISIÓNS PRIVADAS DE ÁMBITO LOCAL**

* ***Quedaron vacantes seis das 26 licenzas que saíron a concurso en xuño deste ano***
* ***As adxudicatarias acreditaron experiencia e solvencia, ademais de garantir que dispoñen de medios para a explotación da licenza***
* ***Os criterios de adxudicación valoraron o compromiso de emitir en galego por riba do limiar legal, o fomento do emprego e a viabilidade económica***

O Consello da Xunta aprobou hoxe a adxudicación de 20 licenzas de emisión para televisións privadas de ámbito local. Resólvese así un concurso que foi convocado en xuño deste ano e ao que se presentaron 41 ofertas por parte de 15 empresas para cubrir as 26 licenzas dispoñibles. Finalmente, seis delas quedaron vacantes, concretamente, nas Pontes, Chantada, Vilalba, Viveiro, O Barco e Verín.

Os criterios mínimos que se tiveron en conta para a adxudicación, segundo o establecido na Lei 7/2010, xeral da comunicación audiovisual, son a súa solvencia e os medios de que dispoñen para explotar a licenza. Valorouse asimesmo o compromiso de emitir en galego por riba do limiar mínimo fixado pola lexislación, a viabilidade económica do proxecto, as súas características técnicas, de emisión e de programación, así como o fomento do emprego. Outro aspecto a valorar foi o compromiso de non transmitir a licenza durante un período de tempo superior ao mínimo de dous anos que establece a mencionada lei.

Complétase así o proceso que comezou en 2005, cando saíron a concurso as 63 licenzas de prestación de servizos de comunicación audiovisual televisiva de titularidade privada e ámbito local de que dispón Galicia. As 26 licenzas convocadas en 2014 corresponden ás 17 que quedaron vacantes en 2006, ás que se engaden outras 5 anuladas no seu día, así como 4 concesións de 2006 ás que renunciaron as empresas concesionarias.

Agora, as 20 adxudicatarias teñen seis meses para presentar o seu proxecto técnico, que será revisado pola Administración para verificar que se cumpren todos os requisitos. Unha vez obtido o visto e prace da Xunta, a empresa dispón de 12 meses para desenvolver o proxecto coa execución das obras correspondentes e comezar as emisións. As licenzas outórganse por un período de quince anos, sen prexuízo das posibles renovacións ás que fai referencia a Lei xeral da comunicación audiovisual.

**Relación de adxudicatarias**

| **DEMARCACIÓN** | **ÁMBITO** | **ADXUDICATARIA** |
| --- | --- | --- |
| Carballo | Carballo, A Laracha, Coristanco, Malpica de Bergantiños, Ponteceso, Cabana de Bergantiños e Laxe | LICENZA 1: *ONDA HIT S.L.* |
| Ferrol | Ferrol, Narón, Fene, Valdoviño, Neda, Mugardos, Ares e San Sadurniño | LICENZA 1: *GUNTIÑAS NUÑEZ LUIS 000504295M-SLNE* |
| Vimianzo | Vimianzo, Cee, Camariñas, Muxía, Zas, Fisterra, Dumbría e Corcubión | LICENZA 2: *ANTONIO JORGE CAMPOS* |
| LICENZA 3: *AUDIOVISUALES SOGAVI S.L.U.* |
| As Pontes de García Rodríguez | As Pontes de García Rodríguez, Pontedeume, Cabanas, Monfero, A Capela e Muras | LICENZA 1: *AUDIOVISUALES SOGAVI S.L.U.* |
| LICENZA 2: *CANAL 26 TV CARBALLIÑO* |
| LICENZA 3: *DESERTA* |
| Chantada | Chantada, Taboada e Carballedo | LICENZA 2*: MATERIALES ELECTRICOS DISGETEC S.L.* |
| LICENZA 3: *DESERTO* |
| Monforte de Lemos | Monforte de Lemos, O Saviñao, Pantón, Sober, A Pobra do Brollón e Bóveda | LICENZA 1: *MATERIALES ELECTRICOS DISGETEC S.L.* |
| Vilalba | Vilalba, Guitiriz, Castro de Rei, Cospeito, A Pastoriza, Begonte, Abadín e Xermade | LICENZA 1: *AUDIOVISUALES SOGAVI S.L.U.* |
| LICENZA 3: *DESERTA* |
| Viveiro | Viveiro, Foz, Ribadeo, Burela, Cervo, Xove e Barreiros | LICENZA 2: *MATERIALES ELECTRICOS DISGETEC S.L.* |
| LICENZA 3: *DESERTA* |
| O Barco de Valdeorras | O Barco de Valdeorras, A Rúa, Vilamartín de Valdeorras, Carballeda de Valdeorras, Rubiá, A Veiga, O Bolo e Petín | LICENZA 2: *MATERIALES ELECTRICOS DISGETC S.L.* |
| LICENZA 3: *DESERTA* |
| O Carballiño | O Carballiño, Boborás, Maside, San Cristovo de Cea, O Irixo, Piñor, Beariz e San Amaro | LICENZA 2: *MATERIALES ELECTRICOS DISGETEC S.L.* |
| LICENZA 3: *CANAL 26 TV CARBALLIÑO* |
| Verín | Verín, Monterrei, Vilardevós, Cualedro, Riós, Oímbra, Laza e Castrelo do Val | LICENZA 2: *MATERIALES ELECTRICOS DISGETEC S.L.* |
| LICENZA 3: *DESERTA* |
| Ponteareas | Ponteareas, Tui, Salvaterra de Miño, Mondariz e As Neves | LICENZA 3: *EUROREXIÓN SINERXIA S.L.* |
| Pontevedra | Pontevedra, Marín, Poio, Ponte Caldelas, Vilaboa e Cotobade | LICENZA 1: *UNION DE TELEVISIONES GALLEGAS S.A.* |
| LICENZA 2: *TELEVISIÓN MANCOMUNIDADE DO SALNÉS S.L.* |
| LICENZA 3: *VIGO RTV DIGITAL LOCAL S.L.U.* |
| Vilagarcía de Arousa | Vilagarcía de Arousa, A Estrada, Sanxenxo, Cambados, O Grove, Vilanova de Arousa e Caldas de Reis | LICENZA 2*: VIGO RTV DIGITAL LOCAL S.L.U.* |
| LICENZA 3*: LIDIA NODAR SUAREZ* |

**A XUNTA REDUCE EN CASE 115 MILLÓNS DE EUROS OS COMPROMISOS DE GASTO DA AXENCIA GALEGA DE INFRAESTRUTURAS AO AXUSTAR OS CONTRATOS DE CONCESIÓN DE TRES AUTOVÍAS AOS TRÁFICOS REAIS**

* ***O Consello da Xunta acorda o reequilibrio dos contratos das autovías do Barbanza, do Salnés e de Celanova, que veñen rexistrando, de media, un tráfico un 40% inferior ao previsto***
* ***A Xunta pagaralles ás concesionarias menos do que estaba previsto nos contratos asinados***
* ***Esta medida fai posible reducir a cantidade que anualmente reservan os Orzamentos da Xunta para o pago das peaxes en sombra e dispor de máis recursos para investimentos***
* ***A Xunta establecerá as cantidades imprescindibles para evitar a quebra das sociedades concesionarias e impedir que a Administración abone nun único pago e con cargo aos Orzamentos, 189 millóns de euros ás empresas en concepto de responsabilidade patrimonial***
* ***Goberno galego garante deste xeito o funcionamento das infraestruturas libres de peaxe mediante a solución menos gravosa para as arcas públicas e, polo tanto, para os cidadáns***
* ***A Axencia Galega de Infraestruturas continúa con esta medida rebaixando as súas obrigas de pagos futuros, que se están minorando xa nuns 820 millóns de euros desde 2010***

O Consello da Xunta acordou hoxe adaptar os contratos de concesión de tres autovías galegas aos niveis de tráfico reais e reducir deste xeito en case 115 millóns de euros os compromisos de gasto futuros da Axencia Galega de Infraestruturas. O Goberno autonómico aprobou o reequilibro dos contratos de concesión das autovías do Barbanza (AG-11), do Salnés (AG-41) e de Celanova (AG-31), que veñen rexistrando, de media, un tráfico un 40% inferior ao previsto nos contratos.

Esta medida fai posible reducir a cantidade que, de acordo cos contratos, deben reservar anualmente os Orzamentos da Xunta para o abono do canon de demanda ou “peaxe en sombra” polo uso destas infraestruturas. Deste xeito, a Axencia Galega de Infraestruturas pagaralles ás concesionarias menos do previsto nos contratos e disporá durante o tempo de vixencia das concesións de case 115 millóns de euros máis para novos investimentos.

A partir de agora, os pagos da Administración limitaranse ao estritamente necesario para garantir a viabilidade das sociedades concesionarias e evitar que a Xunta deba facer fronte, nun único pago e con cargo aos Orzamentos da Comunidade, ao abono de 189 millóns de euros ás empresas en concepto de Responsabilidade Patrimonial, obrigada en caso de quebra.

Deste xeito a Xunta garante o funcionamento destas infraestruturas nas mesmas condicións que ata o de agora, é dicir, libres de peaxe a través da solución menos gravosa para as arcas públicas e, é dicir, para os cidadáns, e, polo tanto, máis responsable de acordo co interese xeral.

A Xunta adopta esta medida ao ter constatado que a diferenza entre o tráfico real e o previsto nos contratos derivou nun risco real de quebra para as sociedades concesionarias, unha situación que, de producirse, causaría un grave perxuízo para as arcas públicas e poría en perigo o funcionamento das autovías por esa obriga de abonar a Responsabilidade Patrimonial.

Isto é así porque, no caso de que as sociedades concesionarias quebrasen, a Administración autonómica tería a obriga legal de asumir os pagos previstos nos contratos en concepto de Responsabilidade Patrimonial, que no caso da Autovía do Barbanza ascende a 82 millóns de euros, na Autovía do Salnés a 42,5 millóns de euros e na Autovía de Celanova a 64,5 millóns.

Tal desembolso suporía reducir en 189 millóns de euros o Orzamento da Axencia Galega de Infraestruturas para o  vindeiro ano, o que suporía reducir en máis do 80% o orzamento da Axencia Galega de Infraestruturas para o vindeiro ano.

No caso de que a Xunta decidise resolver os contratos e iniciar outra licitación das concesións, eses novos contratos deberían contemplar as indemnizacións millonarias que lle corresponderían aos actuais adxudicatarios e aumentar así de forma inasumible os compromisos de gasto da Administración.

Pola contra, con esta medidas de reequilibrio, a Xunta consigue reducir as partidas orzamentarias reservadas aos pagos ás concesionarias e continuar minorando os compromisos de gasto futuro da Axencia Galega de Infraestruturas, dotando a este organismo de maior capacidade de investimento en novas actuacións. A AXI vén traballando nesta dirección desde a súa constitución, como demostra o feito de que, desde 2010, o seu gasto comprometido cara ao futuro está a ser minorado en 820 millóns de euros.

**Unha medida legalmente prevista**

A Xunta adopta esta decisión dando cumprimento á Disposición Adicional vixésima da Lei 11/2013, de Orzamentos Xerais de 2014, que xa prevía a adopción das medidas de reequilibrio necesarias para garantir a viabilidade económica das concesións de obras públicas en réxime de canon de demanda nos supostos en que se produza unha alteración extraordinaria e imprevisible nas previsións de uso recollidas nos estudos de tráfico reflectidos nos contratos.

Concretamente, na Autovía do Barbanza, os últimos datos de tráfico rexistrado, correspondentes a 2013, reflicten un uso medio un 42% inferior ao previsto; na Autovía do Salnés foi un 40% inferior ao recollido no contrato e na Autovía de Celanova, un 46% menos.

A Xunta acreditou que, a consecuencia desta situación as sociedades concesionarias acumulan resultados negativos desde hai varios exercicios, achegando fondos propios e a imposibilidade de facer fronte ao pagamento dos seus compromisos financeiros as aboca ao concurso de acredores de xeito inmediato. As medidas de reequilibrio aprobadas polo Consello serán as necesarias para que as sociedades concesionarias poidan facer fronte aos compromisos de débeda.

**A XUNTA DESTINA MÁIS DE 300.000 EUROS A DOTAR DE SANEAMENTO O NÚCLEO RURAL DE REQUEIXO, NO CONCELLO DE LOURENZÁ**

* ***A Consellería de Medio Ambiente, Territorio e Infraestruturas asumirá o 100% desta actuación, cuxo prazo de execución máximo será de 4 meses***
* ***Este proxecto hidráulico implicará construír nove colectores que conectarán coa depuradora de Santo Tomé grazas a unha rede de tubaxe de case tres quilómetros***

A Consellería de Medio Ambiente, Territorio e Infraestruturas asumirá o 100% do investimento necesario para dotar de saneamento o núcleo rural de Requeixo, no Concello de Lourenzá. O Consello da Xunta autorizou na súa reunión desta mañá o gasto polo que Augas de Galicia licitará esta actuación por un importe de máis de 300.000 euros (304.758,82 euros).

Na actualidade este núcleo rural deste concello da Mariña luguesa conta cun sistema de saneamento que consiste en fosas sépticas individuais. Trátase dunha zona residencial vinculada principalmente á actividade agrícola, para a que se prevé un sistema de saneamento similar ao que existe nos núcleos de Santo Tomé e San Adriano, que teñen a súa rede conectada á depuradora de Santo Tomé.

As obras, cuxo prazo de execución é de 4 meses, consistirán nunha rede de saneamento de tipo separativo que recollerá as augas residuais do núcleo de Requeixo. Estará composta por un total de nove colectores que conectarán coa Edar grazas a unha infraestrutura de tubaxes de case tres quilómetros de lonxitude (2.966 metros). Ao longo do trazado será preciso realizar senllos cruzamentos nas estradas LU-P-2802 e LU-122 mediante perforacións horizontais encamisadas. Este proxecto de saneamento tamén recolle a reposición dos servizos e pavimentos afectados polas obras.

Con esta actuación en materia hidráulica preténdese eliminar as insalubres e contaminantes fosas sépticas que na actualidade empregan os habitantes do núcleo de Requeixo.

Dende Augas de Galicia destácase que este tipo de proxectos melloran a calidade de vida e o contorno dos habitantes do núcleo de Requeixo, dotándoos dun sistema de saneamento axeitado; ao tempo que se eliminan as fosas sépticas, que constitúen focos contaminantes, polo que se mellorará considerablemente a calidade ambiental da zona.

Con esta actuación tamén se optimiza as infraestruturas existentes, xa que a EDAR de Santo Tomé pasará a depurar as augas dos tres núcleos, Requeixo, Santo Tomé e San Adriano.

**A XUNTA INCREMENTA PRETO DO 18 POR CENTO AS AXUDAS PARA O ALUGUEIRO de vivendas**

* ***No período 2015-2016 o importe total das axudas será de 8,67 millóns de euros***
* ***O Consello aprobou hoxe a convocatoria de subvencións á renda da vivenda incluídas no plan de alugueiro e rehabilitación 2013-2016***
* ***As axudas poderán solicitarse en canto se publique no Diario Oficial de Galicia a Resolución de convocatoria***

A Xunta de Galicia destinará máis de 8,67 millóns de euros a axudas para o alugueiro de vivenda no período comprendido entre 2015 e 2016, o que representa un incremento de case un 18% con respecto á etapa 2013-2014. Así, o Goberno galego concederá case 9 millóns de euros en subvencións á renda da vivenda a través das axudas do Plan de alugueiro e rehabilitación e as do programa Aluga, que segue vixente para os contratos en vigor e para o programa de Realoxamento de Afectados por Execucións Hipotecarias.

O Consello da Xunta autorizou hoxe a convocatoria das axudas ao alugueiro correspondentes ao plan de alugueiro e rehabilitación 2013-2016, cunha contía de 5.234.400 euros. As axudas poderán solicitarse a partir do día seguinte á publicación no *Diario Oficial de Galicia* da Resolución de convocatoria destas, prevíndose que se beneficien destas máis de 2.200 familias.

Por outra parte, as axudas do programa Aluga, publicadas no DOG de hoxe, ascenderán en 2015 a 1.380.360 euros. O programa Aluga mantense unicamente para os contratos actualmente en vigor ata o seu remate, así como para dar satisfacción ás necesidades dos acollidos ao programa de Realoxamento de Afectados por Execucións Hipotecarias cando non se dispoña de vivendas de promoción pública adecuadas.

En 2016 realizarase unha nova convocatoria de axudas de ambos os programas, cun importe conxunto de máis de dous millóns de euros, polo que a contía total no período 2015-2016 será de máis de 8,67 millóns. Isto supón un incremento do 17,66 por cento respecto dos fondos destinados ao alugueiro no período 2013-2014, no que se destinaron 7,37 millóns de euros para este fin.

**Condicións**

Para beneficiarse das axudas do plan de alugueiro e rehabilitación os demandantes deberán cumprir os seguintes requisitos:

a) Ser titular ou estar en condicións de subscribir un contrato de arrendamento de vivenda, con mención expresa da súa referencia catastral, formalizado nos termos da Lei 29/1994, do 24 de novembro, de arrendamentos urbanos, en calidade de arrendatario.

b) Que a vivenda arrendada ou a arrendar constitúa, ou vaia constituír, a residencia habitual e permanente da persoa arrendataria.

c) Que os ingresos das persoas que compoñen a unidade de convivencia que teñan, ou vaian ter, o seu domicilio habitual e permanente na vivenda arrendada, consten ou non como titulares do contrato de arrendamento, sexan en conxunto inferiores a 3 veces o IPREM.

Ademais, o contrato de arrendamento non poderá superar as siguientes contías:

* 600€ para as vivendas situadas nos concellos de área territorial de Prezo Máximo Superior..
* 500€ para as vivendas situadas na zona territorial 1.
* 400 € para as vivendas situadas na zona territorial 2.

No suposto de que a unidade de convivencia necesitara unha vivenda de maiores dimensións por ter a condición de familia numerosa ou unha vivenda adaptada por ter un membro con discapacidade, a renda máxima da vivenda poderá acadar os 600 euros mensuais na zona territorial 1, e os 500 euros na zona territorial 2.

O importe das axudas será do 40 por cento do prezo do alugueiro, cun máximo anual de 2.400 euros por vivenda. As axudas concederanse por un período de doce meses, prorrogables ata a finalización do plan.

**Solicitudes**

As solicitudes poderán presentarse a partir do día seguinte ao da publicación no DOG da Resolución de convocatoria. Haberá un prazo dun mes para presentar a solicitudes, que deberán ser resoltas no prazo máximo de tres meses a contar a partir da data de remate da presentación de solicitudes.

|  |  |
| --- | --- |
| **ZONAS TERRITORIAIS** | |
| Área territorial de Prezo Máximo Superior | A Coruña, Santiago de Compostela, Ourense, Vigo e Pontevedra. |
| Zona territorial 1 | Ames, Ares, Arteixo, As Pontes de García Rodríguez, Betanzos, Boiro, Cambre, Carballo, Cee, Cedeira, Culleredo, Fene, Ferrol, Melide, Mugardos, Narón, Neda, Noia, Oleiros, Ordes, Oroso, Padrón, Pontedeume, Ribeira, Sada e Teo. Burela, Cervo, Chantada, Foz, Lugo, Monforte de Lemos, Ribadeo, Sarria, Vilalba e Viveiro, Allariz, A Rúa, O Barco de Valdeorras, O Carballiño, Celanova, Ribadavia, Verín e Xinzo de Limia. A Estrada, A Illa de Arousa, Baiona, Bueu, Cambados, Cangas, Gondomar, Lalín, Marín, Moaña, Mos, Nigrán, O Grove, O Porriño, Poio, Ponteareas, Pontecesures, Redondela, Sanxenxo, Tui, Vilagarcía de Arousa e Vilanova de Arousa |
| Zona territorial 2 | Resto de concellos |

**A XUNTA APROBA A REPOSICIÓN DO RÉXIME DE CONDOMINIO NA PLISAN CO OBXECTIVO DE LICITAR AS OBRAS NO PRIMEIRO TRIMESTRE DE 2015**

* ***O Consello da Xunta autoriza a sinatura do convenio entre o Instituto Galego da Vivenda e Solo, a Autoridade Portuaria de Vigo e Zona Franca***
* ***Este acordo supón desbloquear o proxecto para dotar o sur da provincia de Pontevedra de solo industrial e loxístico***
* ***Os tres organismos prevén investir 44 millóns de euros nos próximos catro anos para a posta en marcha da Plataforma Loxística de Salvaterra-As Neves***
* ***Xa foi adxudicada a redacción de proxecto e a dirección das obras da primeira fase dos sistemas xerais***

O Consello da Xunta aprobou hoxe a reposición do réxime de condominio na Plataforma Loxística de Salvaterra-As Neves (PLISAN), co obxectivo de licitar as obras no primeiro trimestre de 2015. Dese xeito, esta plataforma loxística volverá a ser un proxecto participado polas tres administracións implicadas no seu desenvolvemento: o Instituto Galego de Vivenda e Solo, a Autoridade Portuaria de Vigo e o Consorcio da Zona Franca de Vigo, segundo establece o convenio entre ambos autorizado hoxe polo Consello da Xunta de Galicia.

Este acordo supón desbloquear o proxecto destinado a dotar o sur da provincia de Pontevedra de solo industrial e loxístico e facilitar a actividade económica e produtiva. O desenvolvemento da Plisan será posible grazas ao esforzo dos tres organismos actuando conxuntamente. Actualmente estase traballando na redacción dos proxectos da primeira fase dos sistemas xerais, adxudicados recentemente xunto cos traballos de dirección de obra, co obxectivo de que as obras poidan ser licitadas no primeiro trimestre de 2015.

A distribución da participación de cada un dos tres organismos volverá a ser a prevista antes de que o anterior Goberno galego decidise resolver o réxime de condominio, e que na práctica supuxo deixar á Zona Franca fóra do proxecto. Deste xeito, as porcentaxes de participación volven ser as seguintes: Autoridade Portuaria de Vigo: 60,580 %, IGVS: 18,295 % e Consorcio da Zona Franca de Vigo: 21,125 %.

A aposta dos tres organismos polo desenvolvemento da Plisan tradúcese no seu compromiso de investir na mesma máis de 44 millóns de euros nos próximos catro anos.

Cabe destacar que a Xunta, a través da Consellería de Medio Ambiente, Territorio e Infraestruturas está a rematar aos accesos viarios ao polígono, cun investimento de máis de 20 millóns de euros nunha vía de altas prestacións de 4,5 km de lonxitude que conecta a autovía A-52 coa plataforma loxística.

**A XUNTA ACHEGA 1 MILLÓN DE EUROS PARA IMPULSAR O ACCESO AO MERCADO LABORAL DE 100 NOVOS TITULADOS**

* ***As bolsas, promovidas pola Consellería de Economía e Industria a través do Igape, permitirán aos beneficiados mellorar a súa formación en internacionalización, cooperación empresarial e competitividade***
* ***Os seleccionados terán a oportunidade de participar en proxectos de mellora competitiva impulsados no marco do ReAccoina, en clústers ou en proxectos emprendedores avaliados por entidades colaboradoras da Unidade Galicia Emprende***
* ***A metade dos titulados que completaron o seu período como bolseiros, ao abeiro de convocatorias anteriores, atoparon traballo ao remate do proceso formativo***

A Consellería de Economía e Industria, co obxectivo de reter o talento dos novos titulados en beneficio do tecido empresarial da Comunidade, vén de activar, unha vez máis, as bolsas formativas para a realización de proxectos de mellora das pemes galegas. Este programa do Igape, que achegará a primeira oportunidade no mundo da empresa a un centenar de mozos galegos, aposta pola formación práctica nos eidos da internacionalización, o emprendemento, a cooperación empresarial e a mellora competitiva, coa finalidade de que o labor desempeñado polos bolseiros non só incremente as súas posibilidades de inserción laboral, senón que redunde en beneficio do tecido empresarial.

Para acadar esta meta, o Goberno galego destina 1 millón de euros permitindo que os bolseiros seleccionados teñan a oportunidade de traballar en proxectos de mellora competitiva impulsados no marco do programa ReAcciona. Ademais, no eido da internacionalización, poderán colaborar coas empresas nas distintas iniciativas promovidas polo Instituto para impulsar a súa a saída ao exterior.

No tocante á cooperación empresarial, os bolseiros integraranse nos diferentes clústers galegos que participan na liña específica de apoios habilitada este ano, participando do labor que desempeñan tanto no impulso tecnolóxico como na innovación e a captación de novas empresas levada a cabo por estas asociacións.

Así mesmo, as bolsas recollen tamén a avaliación de proxectos empresariais levados a cabo polos distintos axentes que se integrarán na futura Unidade Galicia Emprende, facilitando aos beneficiarios o contacto directo con múltiples iniciativas emprendedoras.

Ao abeiro das dúas convocatorias anteriores deste programa foron seleccionados máis de 200 bolseiros, dos que preto do 50% atoparon emprego de xeito inmediato. Segundo as bases da convocatoria que vén de aprobar o Consello da Xunta, as 100 novos titulados seleccionados recibirán formación teórica e práctica, e incrementarán así as súas posibilidades de inserción laboral futura.

O prazo de presentación de solicitudes polos novos titulados estará aberto, durante un mes, a partir do próximo 2 de xaneiro. Arredor da metade dos bolseiros que rematan o seu programa de formación práctica nas empresas ou entidades coas que colaboran atopan traballo cando conclúen a bolsa.

**A XUNTA DESTINA UNHA NOVA ACHEGA DE 12 MILLÓNS PARA FACILITAR O FINANCIAMENTO DAS PEMES GALEGAS CO OBXECTIVO DE IMPULSAR E CONSOLIDAR NOVOS PROXECTOS**

* ***Mobilizaranse un total de 70 millóns de euros promovendo o desenvolvemento de distintas iniciativas con potencial de crecemento económico para Galicia***
* ***Increméntase en 7 millóns de euros o investimento nos fondos I2C e Xes-Innova de cara a facilitar o acceso ao crédito ás iniciativas innovadoras***
* ***O Fondo Galicia Iniciativas Emprendedoras suma outros 3 millóns para achegar financiamento ás empresas de nova creación***
* ***Destínanse 2 millóns de euros a reforzar o labor das Sociedades de Garantía Recíproca no financiamento das pemes galegas***

A Xunta de Galicia, na súa aposta pola mellora continua do tecido empresarial galego, aporta unha nova achega de 12 millóns de euros á consolidación e impulso de novos proxectos empresariais así como á mellora competitiva das pemes da Comunidade. A través destas actuacións, coñecidas hoxe polo Consello da Xunta, a Consellería de Economía e Industria facilitará o acceso ao crédito tanto dos proxectos empresariais promovidos por emprendedores, especialmente no eido da innovación, como das novas empresas. Deste xeito, o Goberno galego cooperará no financiamento de iniciativas que favorecen o emprendemento e a innovación, mobilizando arredor de 70 millóns no apoio á mellora da competitividade empresarial.

Así, e para promover a innovación no tecido empresarial galego, amplíase a aposta pola competitividade das pemes innovadoras cunha achega de case 7 millóns de euros aos fondos de capital risco I2C e Xes-Innova. Destinado a cubrir diferentes etapas do emprendemento innovador, este investimento permitirá reforzar o apoio ás 29 empresas que xa son beneficiarias e abrir oportunidades para outras novas.

Deste xeito, facilitarase o acceso ao crédito por parte dos emprendedores en iniciativas de alto impacto potencial no crecemento de Galicia. Así, o fondo Xes-Innova apoiará, con ata 600.000 euros, iniciativas de emprendemento innovador xa constituídas, prestando especial atención ás relacionadas coa biotecnoloxía, as TIC, as enerxías renovables e o medio ambiente. Ata o de agora investíronse 1,8 millóns en 10 empresas, todas elas destes ámbitos de actividade.

No caso do fondo I2C, cóbrese a necesidade de financiamento que experimentan os proxectos de emprendemento innovador na seguinte etapa: a de consolidación e crecemento. Para facelo posible, os préstamos e participacións que se conceden a través deste instrumento, tamén xestionado por Xesgalicia, ascenden a contías entre 500.000 euros e 1,5 millóns de euros.

A estes 7 millóns destinados ao emprendemento innovador, cabe sumarlles outros 3 millóns para empresas de nova creación que achegará o Fondo Galicia Iniciativas Emprendedoras promovido polo Igape. Un investimento encamiñado ao fomento do espírito emprendedor e que facilita achegas que poden chegar ata os 150.000 euros para as novas iniciativas.

A través deste fondo apoiaranse arredor de 30 proxectos novidosos, con potencial de crecemento e internacionalización, e que supoñan unha proposta interesante para inversores, entidades financeiras e outras empresas.

**Financiamento empresarial**

Ademais, destinaranse 2 millóns de euros para reforzar o labor das sociedades de garantía recíproca no financiamento de proxectos empresariais. Para acadar este obxectivo, o Igape subscribirá un convenio de coas Sociedades de Garantía Recíproca e as entidades financeiras que permita ás pemes galegas reforzar as garantías diante das entidades financeiras, co obxecto de obter financiamento operativo.

As operacións acollidas a este programa serán avaladas ao 100% polas SGRs, diante das entidades financeiras. Pola súa banda, o Igape reavalará o 25% ante as propias SGRs. Deste xeito, a Consellería de Economía e Industria contribúe a paliar as dificultades para acceder ao financiamento, que se configura como un dos principais problemas de moitas pemes**.**

**A XUNTA MANTÉN O IMPULSO Á REDE PEXGA CO OBXECTIVO DE CONSOLIDAR E INCREMENTAR O RITMO DAS EXPORTACIÓNS GALEGAS**

* ***O Goberno galego continúa a colaborar coa Confederación de Empresarios de Galicia cara a afianzar o volume e calidade das exportacións da Comunidade, que teñen medrado do 27% ao 33% do PIB desde o 2009***
* ***A Pexga contará con 3,6 millóns para os próximos dous anos como unha das principais ferramentas da Estratexia de Internacionalización da Empresa Galega da Xunta, que aspira a incrementar o peso das exportacións no PIB ata o 40%***
* ***A través desta Rede, nos últimos catro anos realizáronse máis de 14.500 actuacións de impulso das empresas galegas no exterior***
* ***A Rede comeza o ano con 8 oficinas localizadas en Estados Unidos (Miami), México, Colombia, Brasil, Reino Unido, Marrocos, Rusia e China.***
* ***Mantense tamén o Servizo de Licitacións Internacionais co que as empresas galegas acadaron contratos por máis de 206 millóns nos últimos anos***
* ***O traballo levado a cabo polas empresas galegas xunto ao impulso da Xunta de Galicia para o seu salto ao exterior, teñen situado a Galicia como a terceira comunidade coa mellor balanza comercial de España***

A internacionalización do tecido empresarial galego confórmase como un dos eixos prioritarios da política económica da Xunta de Galicia de cara a mellorar a súa competitividade e acadar o crecemento. Neste contexto, o Consello da Xunta aprobou hoxe a continuidade da Rede Pexga para os dous próximos anos, mantendo a colaboración coa Confederación de Empresarios de Galicia (CEG) co obxectivo de consolidar e incrementar o bo ritmo das exportacións na Comunidade.

Desde a posta en marcha desta Rede, no 2011, téñense realizado máis de 14.500 actuacións de impulso das empresas galegas no exterior, contribuíndo a afianzar o volume e a calidade das exportacións galegas. Así, a evolución destas no que levamos de ano mantense en niveis moi similares aos do mesmo período de 2013, un ano que supuxo para Galicia un récord histórico ao sumar máis de 18.400 millóns de vendas ao exterior, e Galicia sitúase como a terceira comunidade con mellor balanza comercial.

Neste sentido, o peso das exportacións sobre o PIB de Galicia pasou dun 27% a un 33% nos últimos cinco anos, porcentaxe que a Estratexia de Internacionalización da Empresa Galega, que conta coa Rede Pexga entre os seus principais instrumentos, aspira a elevar ata o 40% no 2020. O traballo realizado polas empresas galegas xunto co respaldo do Goberno autonómico, ten situado a Galicia como terceira comunidade con mellor balanza comercial de España.

O orzamento da Rede Pexga para os próximos dous anos será de 3,6 millóns de euros, mantendo a súa flexibilidade e adaptación ás necesidades do tecido empresarial. Deste xeito, a Pexga inicia 2015 con 8 oficinas –Estados Unidos (Miami), México, Colombia, Brasil, Reino Unido, Marrocos, Rusia e China-, atendendo á existencia de plataformas en países xa maduros, á conveniencia da diversificación, a distribución xeográfica, e a existencia de novos mercados que cun potencial interesante para as empresas galegas.

Estas plataformas ofrecen un apoio que comeza xa en orixe, centralizando toda acción de internacionalización nunha xanela única no Igape, que recibe e estuda individualmente o proxecto; analiza cada caso para coñecer as súas verdadeiras capacidades e o seu potencial exportador; ofrece reforzos específicos en determinadas áreas para mellorar a competitividade da empresa; e a orienta cara aos servizos ofrecidos pola Rede.

Este servizo compleméntase con outros como os apoios informativos con relación ás oportunidades de negocio que brindan as empresas locais, a achega de informes sectoriais e notas técnicas de interese actualizadas para operar no destino, ou o establecemento de contactos permanentes cos axentes económicos e institucionais.

**Mantemento do SALT**

Así mesmo, o Goberno galego mantén tamén a súa aposta polo Servizo de Licitacións Internacionais, que está a ter un importante papel para que as empresas galegas acaden importantes contratos nos mercados internacionais. Desde a súa posta en marcha, conseguíronse contratos por máis de 206 millóns de euros a través de 86 licitacións gañadas en 27 países.

Este servizo seguirá a facilitar o acceso das empresas galegas ao mercado dás licitacións internacionais, pondo á súa disposición a información existente sobre oportunidades neste ámbito e promovendo o incremento da capacitación do persoal das empresas galegas, fortalecendo a súa capacidade de análise e toma de decisións.

**A XUNTA IMPULSA A NOVA PRAZA DE ABASTOS DE CAMBADOS QUE SUMA UN INVESTIMENTO TOTAL DE 3,6M DE EUROS**

* ***O Consello da Xunta autorizou hoxe o convenio de colaboración do Goberno galego co Ministerio de Fomento e o Concello de Cambados para o financiamento das obras de remodelación do mercado e a lonxa vella***
* ***A actuación céntrase na mellora das instalacións para achegar máis e mellores servizos, incorporar un maior número de comerciantes e impulsar a súa capacidade de atraer clientela e mellorar a súa atención ao consumidor***
* ***A Xunta ten apoiado ao comercio cambadés nos últimos cinco anos achegando preto dun millón de euros co obxectivo de modernizar as súas rúas e impulsar as ventas***
* ***Nos últimos anos, dentro da estratexia de impulso ao comercio de proximidade, o Goberno galego ten facilitado as melloras e rehabilitacións en máis de 80 mercados galegos con apoios por máis de 17 millóns***

A Xunta de Galicia está a impulsar a modernización das prazas de abastos galegas como eixos vertebradores das economías locais. Neste eido o Consello da Xunta informou hoxe da autorización do convenio de colaboración do Goberno galego co Ministerio de Fomento e o Concello de Cambados, polo que se financia a nova praza de abastos de Cambados (Pontevedra) cun investimento total de 3,6 millóns de euros.

Esta nova actuación da Xunta, que aporta 648.000 euros á construción do novo mercado, enmarcase dentro da estratexia de apoio ao comercio de proximidade e o impulso das prazas de abastos como elemento dinamizador das nosas vilas e cidades. Neste sentido, a nova praza de Cambados está chamada a ser o motor comercial da vila, mellorando as súas instalacións, ofrecendo máis e mellores servizos, incorporando a un maior número de comerciantes e impulsando así a súa capacidade de atraer máis clientela e mellorar a súa atención ao consumidor.

Levaranse a cabo distintas actuacións directas para a mellora das infraestruturas comerciais e a posta en valor do espazo portuario no que se sitúa o mercado municipal, a lonxa portuaria e o contorno de interacción do porto coa vila. Entre outras iniciativas, implantaranse novas tecnoloxías a través dunha plataforma Tecnolóxica de Xestión de Clientes e diferentes actuacións de promoción e dinamización.

Deste xeito, perséguese impulsar a transformación da antiga praza de abastos municipal nun mercado moderno que se converta nun referente da comercialización de produtos de calidade, potenciando ao mesmo tempo o atractivo turístico da vila. Así, a superficie da nova praza ascenderá ata os 3.200 metros cadrados, dos que 1.150 destinaranse ao mercado tradicional, 750 serán para área de comerciantes, 800 para actividades complementarias, e 500 para outros servizos. A nova praza contará cun servizo de gardería e outros servizos a disposición do consumidor, como as actividades de restauración e degustación.

A Xunta segue así a colaborar co desenvolvemento do comercio local de Cambados como un dos eixos vertebradores da actividade económica da vila. Neste sentido, o investimento previsto na praza súmase ao preto dun millón de euros que o Goberno galego leva destinados ao impulso do comercio de proximidade cambadés desde o ano 2009, co obxectivo de impulsar as súas ventas.

O traballo da Xunta durante estes últimos anos está centrado en poñer en valor estes espazos, patrimonio dos veciños de cada vila, e reforzar as súas potencialidades como atractivos turísticos e dinamizadores económicos. Por iso, este Goberno ten xa facilitado actuacións de mellora e remodelación en máis de 80 mercados galegos con apoios que suman máis de 17 millóns. Cara ao ano 2015 o Goberno ten previsto manter o compromiso coas prazas de abastos con 3,3 M€, e continúa a traballar no lanzamento da Rede de Mercados Excelentes.

**O SERGAS INICIA A TRAMITACIÓN DO DECRETO QUE REGULARÁ O SISTEMA DE GARANTÍA DE TEMPOS MÁXIMOS DE ACCESO ÁS PRESTACIÓNS SANITARIAS**

* ***Garantirá uns tempos máximos de atención sanitaria hospitalaria programada e non urxente de 60 días naturais nas intervencións cirúrxicas; 45 días naturais nas consultas externas; e 45 días naturais nas probas diagnósticas ou terapéuticas***
* ***Se non recibe a atención no tempo máximo establecido, o paciente poderá optar por recibir a atención garantida noutro centro acreditado de Galicia***

O Consello da Xunta aprobou hoxe o inicio da tramitación do anteproxecto de decreto polo que se regula o sistema de garantía de tempos máximos de acceso ás prestacións sanitarias públicas. Este texto permitirá garantir os tempos máximos de atención sanitaria hospitalaria programada e non urxente en 60 días naturais nas intervencións cirúrxicas; 45 días naturais nas consultas externas; e 45 días naturais nas probas diagnósticas ou terapéuticas.

O decreto establecerá os procedementos e situacións clínicas para as diferentes modalidades asistenciais de cirurxía, consultas e probas cos tempos máximos para levalos a cabo, con garantía individual para cada paciente ao que se lle teñan prescrito.

A selección destes procesos realizouse tendo en conta a gravidade das patoloxías motivo da atención, a efectividade e a oportunidade da atención sanitaria e os protocolos de priorización contrastados coas sociedades científicas.

**Elección do centro onde se recibirá a atención sanitaria**

Ademais, segundo se recolle no texto, cando dende o Sergas non se lle poida ofertar ao cidadán a atención no tempo máximo establecido, este poderá optar por continuar na lista de espera no centro que lle corresponde ou requirir a atención garantida noutro centro acreditado na Comunidade Autónoma de Galicia (ben nun centro público doutra estrutura de xestión integrada, ben nun centro concertado). Nestes casos, o Servizo Galego de Saúde asumirá directamente o pagamento dos gastos derivados da intervención.

Desta forma, o Sergas consolida a xestión por prioridades e comprométese na mellora dos tempos garantidos actualmente tanto no eido autonómico –que no decreto 104/2005 establece só un tempo máximo de espera de 180 días para as intervencións cirúrxicas programadas e non urxentes- como no estatal, que no Real decreto 1039/2011, garante un prazo tamén de 180 días para unicamente cinco procedementos cirúrxicos.

O texto dá tamén aos xefes de servizo máis responsabilidade na xestión das listas de espera. Este anteproxecto de decreto enmárcase na Lei 12/2013, do 9 de decembro, de garantías de prestacións sanitarias e na Estratexia Sergas 2014, que entre os seus obxectivos inclúe a garantía de atención en tempo e forma segundo patoloxías definidas, tratando de asegurar que a programación de cada paciente se realice de forma personalizada, atendendo á súa situación clínica e á sustentabilidade do sistema sanitario.

**BENESTAR FINANCIA O MANTEMENTO DE 100 PRAZAS DE MENORES DA ‘CIDADE INFANTIL PRÍNCIPE FELIPE’ PARA O QUE DESTINA 765.000 EUROS**

* ***O Consello da Xunta autorizou hoxe a prórroga do convenio de colaboración coa Deputación provincial de Pontevedra, que permitirá o mantemento de 75 prazas de acollemento residencial e outras 25 de atención diúrna***
* ***Nesta instalación, dependente da corporación provincial, préstase atención a aqueles menores tutelados ou con outra medida de protección pola Xunta***

A Consellería de Traballo e Benestar investirá en 2015 máis de 765.000 euros para o mantemento de 100 prazas concertadas -75 residenciais e 25 de centro de día- de atención a menores da ‘Cidade Infantil Príncipe Felipe’, un centro do que é titular a Deputación de Pontevedra.

O Consello da Xunta autorizou hoxe a prórroga do convenio de colaboración coa entidade provincial,que dá continuidade a unha cooperación entre ambas administracións que se vén levando a cabo desde hai aproximadamente 20 anos.

A ‘Cidade Infantil Príncipe Felipe’ conta con distintos módulos, para prestar distinto tipo de atención en función das idades e características dos menores. Ademais, ao igual que o resto de centros de menores de Galicia, ofrece unha atención que abrangue aspectos educativos, formativos e de coidado e atención que permiten o desenvolvemento da personalidade individual dos rapaces

Ao respecto, a Consellería de Traballo e Benestar lembra que o ingreso dun menor nestes centros, aínda que sexa de modo temporal, realízase tras un estudo rigoroso e cando se esgotan todas as posibilidades de mantemento do neno na súa familia, a través da utilización doutros recursos preventivos, como son as axudas económicas, os apoios ás familias ou as achegas escolares. Cando é posible, óptase pola atención en réxime de día, que permite manter a convivencia do menor no seu núcleo familiar.

Os menores acollidos nestes centros reciben un tratamento individualizado por parte do equipo educativo e dun seguimento evolutivo.

O obxectivo fundamental da atención de menores por parte da Administración autonómica é o de mellorar a situación persoal e socio familiar dos nenos procurando, en xeral, a súa reintegración na familia de orixe e se non é posible nunha familia acolledora. En total, a Xunta dispón de case 1.200 prazas de atención a menores con medidas de protección en toda Galicia.

A colaboración mantida coa Deputación de Pontevedra enmárcase dentro dos programas de acollemento residencial de menores tutelados ou en garda, pola Xunta de Galicia, e de apoio a menores en situación de risco mediante a atención de día.